Lacné kozmetické produkty, ktoré by vám nemali chýbať
Väčšina bežných žien pri výbere kozmetiky siaha po lacnejších variantách. A niet sa čo čudovať, lacné už dnes zďaleka neznamená nekvalitné, hlavne čo sa kozmetiky týka. Dnes je možné už aj v bežnej drogérii nájsť kvalitnú, cenovo dostupnú kozmetiku. Ja som pre vás vybrala 7 fantastických lacných kozmetických produktov, ktoré jednoducho zoženiete aj u nás.
Štetce Zoeva
Nemecká značka Zoeva je známa svojimi kvalitnými cenovo dostupnými produktami. Asi najznámejšie sú ich štetce, ktoré robia skutočne kvalitne. Štetce Zoeva sú vo veľkom ospevované na sociálnych sieťach a niet sa čo čudovať. Sú skutočne kvalitné, majú všetky ideálne tipy štetcov a ich cena v porovnaní s kvalitou je výborná. V ponuke majú skutočne širokú škálu individuálnych štetcov aj hotové sady. Ak sa práve rozhodujete pre kúpu nových štetcov, určite nešľapnete vedľa, ak sa rozhodnete skúsiť práve štetce od Zoevy.
Korektor Boujois Radiance Reveal
Nájsť vhodný korektor pod oči je vo všeobecnosti celkom ťažké. V našich drogériách je ponuka stále relatívne slabá a tak je treba vynaložiť viac úsilia, čo zvyčajne znamená rozhliadnuť sa po internete. Tento korektor značky Bourjois je pomerne nový produkt. Je však skvelé, že ho bežne dostanete u nás v DM drogérii, pretože je skutočne výborný. Má ľahkú konzistenciu a nádherne rozžiari okolie pod očami. Je ideálny aj pre zrelšiu pleť, pretože vďaka svojej jemnej tekutej konzistencii nezachádza do vrások. No napriek tomu že je ľahký skutočne kvalitne kryje. Jednoducho produkt vhodný do každej kozmetickej taštičky. Korektor Radiance Reveal však nie je zďaleka jediným výborným produktom tejto značky, nasledujúci produkt o tom svedčí tiež.
Makeup Bourjois Healthy Mix
Takisto nadpriemerne kvalitný makeup dostupný v našich drogériách. Makeup Healthy Mix od Bourjois patrí na internete medzi najobľúbenejšie makeupy vôbec, nájdete naň nespočetné množstvo recenzií, či už na Youtube alebo na rôznych beauty blogoch. Niet sa tomu čo čudovať, má úžasnú jemnú textúru ktorú na pleti takmer necítiť, aj napriek tomu pekne kryje a má krásnu vôňu. Keďže je to tekutý makeup, veľmi dobre sa s ním pracuje, môžete ho nanášať štetcom, hubkou a hoci aj prstami, stále bude vyzerať super. Určite produkt ktorý stojí za vyskúšanie.
Očná linka Maybelline Eye Studio Lasting Drama
Ak obľubujete gélovú linku a neskúsili ste doteraz tú od Maybelline, určite ju skúste. Je to výborná dlhotrvácna linka sýtočiernej farby, ktorá sa nanáša naozaj jednoducho a neotláča sa. Hoci je v balení štetec na linku pribalený, určite si zaobstarajte iný. Ten v balení je totiž dosť zlej kvality a môže vám skaziť dojem z celej linky.
Riasenka Loreal Volume Million Lashes
Riasenka vysokej kvality ktorú u nás zoženiete asi v každej drogérií. Cenovo síce nepatrí medzi tie úplne lacné riasenky, no tých niekoľko eur navyše za to určite stojí. V prvom rade riasy výrazne predĺži a zvýrazní vám každý jeden maličký, voľným okom neviditeľný chĺpok. Riasy tiež zahustí, no nezliepa ich a nerobí hrudky. Má asi všetky vlastnosti, ktoré by mala mať ideálna riasenka.
Lícenka Milani Baked Blush
Kozmetika Milani bola pre nás donedávna veľkou neznámou. Ide o americkú značku, ktorá je známa svojimi pomerne kvalitnými, cenovo dostupnými produktami. Lícenka Milani Baked Blush v odtieni Luminoso je zrejme úplne najobľúbenejšou spomedzi týchto úžasných líceniek. Má nádhernú broskyňovú farbu a jemnú žiaru. Nemá však žiadne trblietky, čo je výborné. V kolekcii Milani Baked Blush však nájdete mnoho ďalších krásnych, zaujímavých odtieňov.
Rozjasňovač Elf
Tento rozjasňovač je tiež jedným z produktov vo veľkom ospevovaných na internete. Má nádhernú intenzívnu žiaru, no trblietky neobsahuje. Je to ideálny odtieň vhodný pre širokú škálu tónov pleti. Je vhodný aj na svetlejšiu pleť, no nádherne vyzerá aj na tmavšej. Ak nevyskúšate, nepochopíte.